CELEX: 32021D1286
Language: lt
Date: 2021-08-02 00:00:00
Title: Komisijos įgyvendinimo sprendimas (ES) 2021/1286 2021 m. rugpjūčio 2 d. kuriuo nukeliama patvirtinimo, kad dinotefuraną galima naudoti 18-o tipo biocidiniams produktams gaminti, galiojimo pabaigos data (Tekstas svarbus EEE)

2021 8 3   
               
               
                  LT
               
               
                  Europos Sąjungos oficialusis leidinys
               
               
                  L 279/39
               
            
         KOMISIJOS ĮGYVENDINIMO SPRENDIMAS (ES) 2021/1286
         2021 m. rugpjūčio 2 d.
         kuriuo nukeliama patvirtinimo, kad dinotefuraną galima naudoti 18-o tipo biocidiniams produktams gaminti, galiojimo pabaigos data
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
         pasikonsultavusi su Biocidinių produktų nuolatiniu komitetu,
         kadangi:
         
                     (1)
                  
                  
                     veiklioji medžiaga dinotefuranas buvo patvirtinta kaip veiklioji medžiaga, skirta 18-o tipo biocidiniams produktams gaminti (2);
                  
               
                     (2)
                  
                  
                     patvirtinimo, kad dinotefuraną galima naudoti 18-o tipo biocidiniams produktams gaminti, galiojimas baigsis 2022 m. gegužės 31 d.2020 m. lapkričio 11 d. pagal Reglamento (ES) Nr. 528/2012 13 straipsnio 1 dalį buvo pateikta paraiška pratęsti dinotefurano patvirtinimo galiojimą;
                  
               
                     (3)
                  
                  
                     2021 m. kovo 25 d. Belgijos vertinančioji kompetentinga institucija pranešė Komisijai apie savo sprendimą, priimtą pagal Reglamento (ES) Nr. 528/2012 14 straipsnio 1 dalį, kad turės būti atliktas išsamus paraiškos vertinimas. Pagal Reglamento (ES) Nr. 528/2012 8 straipsnio 1 dalį vertinančioji kompetentinga institucija išsamų paraiškos vertinimą turi atlikti per 365 dienas nuo jos patvirtinimo;
                  
               
                     (4)
                  
                  
                     vertinančioji kompetentinga institucija prireikus gali pareikalauti, kad pareiškėjas pateiktų tiek duomenų, kad jų pakaktų atlikti vertinimą pagal Reglamento (ES) Nr. 528/2012 8 straipsnio 2 dalį. Tokiu atveju 365 dienų laikotarpis sustabdomas, tačiau ne ilgiau nei iš viso 180 dienų, išskyrus tuos atvejus, kai ilgesnės trukmės sustabdymas pateisinamas dėl prašomų duomenų pobūdžio arba išimtinių aplinkybių;
                  
               
                     (5)
                  
                  
                     per 270 dienų nuo tos dienos, kai gauna vertinančiosios kompetentingos institucijos rekomendaciją, Europos cheminių medžiagų agentūra (toliau – Agentūra) turi parengti ir pateikti Komisijai nuomonę dėl veikliosios medžiagos patvirtinimo pratęsimo pagal Reglamento (ES) Nr. 528/2012 14 straipsnio 3 dalį;
                  
               
                     (6)
                  
                  
                     taigi patvirtinimo, kad dinotefuraną galima naudoti 18-o tipo biocidiniams produktams gaminti, galiojimas dėl nuo pareiškėjo nepriklausančių priežasčių gali baigtis anksčiau negu bus priimtas sprendimas dėl jo patvirtinimo pratęsimo. Todėl patvirtinimo, kad dinotefuraną galima naudoti 18-o tipo biocidiniams produktams gaminti, galiojimo pabaigos datą tikslinga nukelti tiek, kad pakaktų laiko paraiškai išnagrinėti. Atsižvelgiant į laikotarpį, per kurį vertinančioji kompetentinga institucija turi atlikti vertinimą, o Agentūra – parengti ir pateikti nuomonę, tikslinga patvirtinimo galiojimo pabaigos datą nukelti iki 2024 m. lapkričio 30 d.;
                  
               
                     (7)
                  
                  
                     dinotefuranas tebelieka patvirtintas kaip skirtas naudoti 18-o tipo biocidiniams produktams gaminti laikantis Įgyvendinimo reglamente (ES) 2015/416 nustatytų specifikacijų ir sąlygų, išskyrus patvirtinimo galiojimo pabaigos datą,
                  
               PRIĖMĖ ŠĮ SPRENDIMĄ:
         
            1 straipsnis
            Patvirtinimo, kad dinotefuraną galima naudoti 18-o tipo biocidiniams produktams gaminti, galiojimo pabaigos data nukeliama iki 2024 m. lapkričio 30 d.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. rugpjūčio 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  2015 m. kovo 12 d. Komisijos įgyvendinimo reglamentas (ES) 2015/416, kuriuo dinotefuranas patvirtinamas kaip veiklioji medžiaga, skirta 18-o tipo biocidiniams produktams gaminti (OL L 68, 2015 3 13, p. 30).